hotchpotch/miracl-hf-unified huggingface dataset:
Kalininin ydinvoimalaitos
Kalininin ydinvoimalaitos () on Keski-Venäjällä Tverin alueella lähellä Udomljan kaupunkia sijaitseva ydinvoimalaitos. Sen omistaa Rosenergoatom. Moskovasta 260 km luoteeseen ja Pietarista 320 km kaakkoon sijaitseva ydinvoimalaan kuuluu neljä 1000 megawatin VVER-1000 -painevesireaktoria.
Voimalan uusin yksikkö kytkettiin verkkoon marraskuussa 2011. Ydinvoimalan neljä 85 m:n korkuista jäähdytystornia ovat alueen näyttäviä maamerkkejä.
Tekninen suunnitelma valmistui 1972, aluetta alettiin raivata 1974, ja seuraavana vuonna ensimmäisen reaktorin (KAL-1) varsinaiset rakennustyöt alkoivat. Työt saatiin päätökseen 1983. Operatiivinen kytkentä sähkeverkkoon tehtiin 9. toukokuuta 1984 ja täyden 1000 MW:n tuotantotehonsa ensimmäinen reaktori saavutti 12. kesäkuuta 1984.
Toisen reaktorin (KAL-2) rakentaminen aloitettiin marraskuussa 1981, yksikkö kytkettiin sähköverkkoon joulukuussa 1986 ja täysi tuotantoteho saatiin käyttöön huhtikuussa 1987.
Kolmannen reaktorin (KAL-3) rakennus alkoi lokakuussa 1985, ja se otettiin käyttöön joulukuussa 2004.
Neljännen reaktorin (KAL-4) rakentaminen alkoi 1986, mutta keskeytyi, ja käynnistyi uudestaan vasta 2006. Se valmistui ja kytkettiin verkkoon 24. marraskuuta 2011.
Vie hiiri tai osoitin kuvan päälle selityksen saamiseksi.
Caesarea (Israel)
Caesarea ( Kesarya) on kaupunki Välimeren rannikolla Israelissa, Haifan ja Tel Avivin välillä. Vuoden 2016 lopussa kaupungissa oli 4 970 asukasta.
Muinainen Caesarea oli lisänimeltään "Caesarea Palaestina" tai "Caesarea Maritima". Herodes perusti sen vuosien 25 ja 13 eaa. välillä. Siitä tuli Juudean hallinnollinen ja sotilaallinen pääkaupunki, ja Herodes rakennutti itselleen sinne palatsin meren rannalle. Suurimmillaan kaupunki oli Bysantin valtakunnan aikakaudella, jolloin kaupunkia ympäröi kaupunginmuuri ja sinne johti kaksi akveduktia. Se toimi myös Palaestina Priman pääkaupunkina. Vuonna 640 siitä tuli viimeinen muslimien käsiin päätynyt kaupunki Palestiinassa. Ristiretkeläisetvaltasivat kaupungin vuonna 1101 ja myöhemmin he rakensivat kaupunkiin vahvoja linnoitteita. Vuonna 1265 kaupunki kukistui jälleen, tällä kertaa Baibarsin johtamille mamelukeille Baibars tuhosi koko kaupungin tarkoituksellisesti, minkä jälkeen se pysyi vuosisatoja raunioina.
Nykyinen Caesarea perustettiin vuonna 1884 ja sen asukkaat olivat Bosniasta tulleita muslimisiirtolaisia, jotka olivat lähteneet kotimaastaan Itävalta-Unkarin miehitettyä alueen. Siirtolaiset perustivat pienen kalastajakylän lähelle muinaista satamaa. Kylän asukkaat arabialaistuivat nopeasti ja Israelin itsenäisyyssodan puhjettua vuonna 1948 he joutuivat pakenemaan kodeistaan. Edmond de Rothschild ja Jewish Colonization Association olivat ostaneet maita Caesarean ympäriltä 1800-luvun lopulta alkaen ja Israelin itsenäistyttyä Rothschildien suku lahjoitti maat valtiolle. Caesareaan muutti varakkaita juutalaisia ja vanhat arabikylän asunnot purettiin nykyaikaisten asuntojen tieltä.
Caesarea on Israelin ainut yksityisen yrityksen pyörittämä asutuskeskus. Sen toiminnasta vastaa Caesarea
Edmond Benjamin de Rothschild Development Corporation ja sen asukkaat maksavat palvelumaksun kiinteistöveron sijaan. Caesareaan on rakennettu sittemmin hotelleja, golfkenttä ja teollisuuspuisto.
Haderan asukasluku vuoden 2016 lopussa oli 4 970.
Caesarea Maritima
Caesarea Maritima tai Caesarea Palestinae, suomalaisittain "Kesarea", oli muinainen satamakaupunki Palestiinassa Välimeren rannalla. Nykyisin Caesarea Maritima on arkeologinen kohde ja kansallispuisto Israelissa.
Herodes perusti sen vuosien 25 ja 13 eaa. välillä. Siitä tuli Juudaan hallinnollinen ja sotilaallinen pääkaupunki, ja Herodes rakennutti itselleen sinne palatsin meren rannalle.
Caesarean satama oli yksi Rooman valtakunnan suurimmista ja nykyaikaisimmista satamista. Kuvissa näkyy vain osa siitä, koska suurin osa satamasta on jäänyt veden alle. Sataman yhteydessä on pieni museo, jossa esitetään screenillä eri kielillä Caesarean eri vaiheet. Sisäänpääsymaksu on muutaman euron, sekeleissä vähän enemmän.
Samalla kertaa voi ostaa myös tuliaisia pienestä matkamuistomyymälästä.
Amfiteatteri, jossa oli 6 000 istumapaikkaa, toimi roomalaisen Caesarean kulttuurillisena keskuksena. Nykyään restauroituna se toimii monien erilaisten kulttuuritapahtumien näyttämönä.
Roomalaiset rakastivat ravikilpailuja ja viettivät suurimman osan ajastaan hippodromilla (nykyään osittain korjattu).
Thomas Gainsborough
Thomas Gainsborough (14. toukokuuta 1727 Sudbury, Suffolk – 2. elokuuta 1788 Lontoo) oli englantilainen taidemaalari.
Gainsborough oli 1700-luvun huomattavimpia englantilaisia maisema- ja muotokuvamaalareita. Hän maalasi usein lapsia maalaisympäristössä. Hän syntyi Suffolkissa, opiskeli Lontoossa, ja palasi Suffolkiin 1748, missä hän maalasi maisemia ja muotokuvia. Vuonna 1759 hän muutti Bathiin, missä hänestä tuli seurapiirien suosima muotokuvamaalari. Vuonna 1774 hän muutti Lontooseen, joskin hän oli pitänyt siellä säännöllisesti näyttelyjä jo vuodesta 1761.
Gainsborough oli kuninkaallisen taideakatemian Royal Academy of Artsin perustajajäsen vuonna 1768. Vuonna 1780 Gainsborough maalasi muotokuvan kuningas Yrjö III:sta ja kuningattaresta ja sen jälkeen useista muistakin kuninkaallisista. Tämä antoi hänelle vaikutusvaltaa taidepiireissä ja akatemiassa.
Noin vuonna 1770 valmistunut "Sininen poika" on Gainsborough'n tunnetuimpia teoksia.
Faenza
Faenza on italialainen kaupunki. Faenza on erityisen tunnettu keramiikastaan, joka on saanut kaupungin mukaan nimen fajanssi.
Faenza sijaitsee Ravennan maakunnassa. Sen väkiluku on noin 59 000 asukasta. Kaupunki sijaitsee 50 kilometriä kaakkoon Bolognasta.
Tärkeimpiä nähtävyyksiä ovat keskiaikainen palatsi ja kaupungintalo, katedraali ja kellotorni sekä noin 60 keramiikkapajaa, joista suurin osa on vanhassakaupungissa.
Hemming Gadh
Hemming Gadh (1450–1520) oli ruotsalainen poliitikko ja katolinen piispa, joka eli vaiheikkaan elämän ja teloitettiin Raaseporin linnan Hirsipuunmäellä nykyisessä Raaseporin kaupungissa.
Gadh opiskeli Rostockin yliopistossa. Vuonna 1479 hänestä tuli arkkipiispan kansleri, ja samana vuonna Sten Sture vanhempi lähetti Gadhin lähettilääkseen Roomaan. Vuosina 1510–1512 Gadh oli Ruotsin suurlähettiläänä Lyypekissä. Hän sekaantui useisiin sotilasoperaatioihin, muun muassa Kalmarin linnan valtaukseen. Lindköpingin piispana oli Henrik Tideman. Sanotaan Hemming Gadhin järjestäneen hänen murhansa Linköpingin piispanvirkaa tavoitellessaan. Hemming Gadh valittiin Lindköpingin piispaksi vuonna 1501. Hemming Gadh oli ensin Sturepuolueen kannattaja, mutta vaihtoi sitten puolta ja meni Kristian II:n puolelle. Kuningas Kristian II ei täysin häneen luottanut ja määräsi lopulta hänet teloitettavaksi joulukuussa 1520.
Kirjailija Sakari Topelius piirtää omaleimaisen kuvan Hemming Gadhista teoksessaan "Jungarin taru" - tosin hän ottaa huomattavia taiteellisia vapauksia esimerkiksi kuvatessaan Gadhin loppua: niinpä hän väittää Gadhin tulleen hirttämisen sijaan mestatuksi, ei edes pyövelinkirveellä vaan tavallisella veistokirveellä.
Pyöveli oli Topeliuksen mukaan Rolof Matinpoika joka virallisen historian mukaan oli viimeinen Kalmarin Unionin ajan Viipurin linnan komentaja jonka valtaneuvos Ivar Fleming päästi vapaana lähtemään Suomesta - mistä suomalainen ylimys Niilo Grabbe oli todella vihoissaan kirjailija Santeri Ivalon mukaan.
Cornelius
Pyhä Cornelius (k. 253) oli paavi 6. maaliskuuta 251 – 253 välisenä aikana, kun Rooman keisari Deciuksen vainot hellittivät tilapäisesti. Corneliuksen valinta ei ollut kiistaton; hän oli itse sitä mieltä, että piispat voivat myöntää armahduksen myös vakavista synneistä, kuten murhasta ja aviorikoksesta, kun taas vastustajien mielestä vakavia syntejä armahdetaan vasta viimeisellä tuomiolla.
Decade: Greatest Hits
Decade: Greatest Hits on Duran Duranin vuonna 1989 julkaistu hittikokoelma. Se nousi Billboardin listalla Yhdysvalloissa parhaimmillaan sijalle 67.
Radiopromootiota varten julkaistiin remix-single "Burning The Ground", jonka oli tehnyt tuottaja John Jones miksaamalla yhteen pätkiä yhtyeen vanhoista hiteistä ja uusista lauluista. Remiksausta ei kuitenkaan julkaistu itse albumilla ja vain Isossa-Britanniassa levitetty 2000 kappaleen painoksinen CD-single onkin yksi harvinaisimmista Duran Duran äänitteistä.
Liberty (albumi)
Liberty on Duran Duranin vuonna 1990 julkaistu studioalbumi.
Liberty oli ensimmäinen Duran Duran -albumi, jolla mukana lauluja tekemässä oli muukin kuin joku viidestä alkuperäisjäsenestä. Kitaristi Warren Cuccurullo ja rumpali Sterling Campbell olivat liittyneet yhtyeen virallisiksi jäseniksi ja laulut on merkitty myös heidän nimiinsä.
Levyltä julkaistiin kaksi singleä: "Violence Of Summer (Love's Taking Over)" (heinäkuu 1990) ja "Serious" (lokakuu 1990).
Duran Duran (vuoden 1993 albumi)
Duran Duran on Duran Duranin vuonna 1993 julkaistu albumi. Se oli toinen pelkästään yhtyeen omaa nimeä kantanut levy. Ensimmäinen oli yhtyeen esikoisalbumi vuonna 1981. Se tunnetaan usein nimellä "The Wedding Album" (häälevy) Stephen Sprousen tekemän kansikuvan mukaan.
Albumi on yllättävä kaupallinen ja arvostelumenestys. Se nousi Isossa-Britanniassa listan neljänneksi ja Yhdysvalloissa sijalle seitsemän. Monien mielestä Duran Duran oli ollut pelkästään "1980-luvun ilmiö" ja jo häipynyt unohduksiin, mutta albumin ensimmäinen single "Ordinary World" oli suuri radiohitti ympäri maailman. Jotkut kriitikot asettivat albumin myötä myös yhtyeen varhaistuotannon uuteen valoon ja alkoivat arvostaa sitä muunakin kuin pelkkänä "teinipoppina".
Vuonna 1994 Ison-Britannian kiertuetta varten levystä otettiin uusintapainos, jolla oli singlejen b-puolia ja remiksauksia.Kappaleet 14, 15 - Japanin version bonusraidat
Myös:
Thank You (Duran Duranin albumi)
Thank You on Duran Duranin vuonna 1995 julkaistu albumi. Sen kaikki kappaleet yhtä lukuun ottamatta ovat covereita. Se oli fanien ja kriitikoiden kovasti odottama seuraaja vuoden 1993 yllätysmenestykselle "Duran Duran ("The Wedding Album")". Albumia voidaan kuitenkin pitää ennakko-odotuksiin nähden sekä kaupallisesti että taiteellisesti epäonnistuneena vaikka se saavuttikin brittien myyntilistalla sijan 12 ja Yhdysvalloissa sijan 19.
Albumin kaksi singleä: Grandmaster Flashin "White Lines" ja Lou Reedin "Perfect Day" menestyivät vielä kohtuullisesti listoilla, mutta kriitikot murskasivat yhtyeen versiot kappaleista kuten "911 Is A Joke", "Ball of Confusion" ja "Crystal Ship" ja yhtye suoriutui kesän 1995 festivaalikiertueestaan vain pakon edessä.
Yhtyeen aiempi rumpali Roger Taylor, joka oli jättänyt yhtyeen vuonna 1986, soitti studiossa rumpuja kahdella kappaleella: "Watching The Detectives" ja "Perfect Day" (ja kahdella joita ei julkaistu). Hän myös esiintyy "Perfect Day" -videolla. Hän ei kuitenkaan soittanut yhtyeessä kiertueella tai ollut mukana promotyössä.
Vuonna 2006 Q-lehti valitsi albumin kaikkien aikojen huonoimmaksi levyksi .Japanin version bonuskappaleet:
Kalliotamaani
Kalliotamaani eli kapintamaani ("Procavia capensis") on tamaanien lahkoon kuuluva nisäkäs, joka elää Saharan eteläpuolisessa Afrikassa. Se on tamaanilajeista laajimmalle levinnyt. Kalliotamaani on erinomainen kiipeilijä erikoisrakenteisen jalkapohjansa ansiosta. Se selviytyy kallionseinämistä nousemalla pystyhalkeamia pitkin tukien samalla selkäänsä vastaseinämään.
Kalliotamaani kasvaa 30–60 senttimetrin mittaiseksi ja painaa noin neljä kiloa. Kalliotamaani on siis hieman isompi kuin puu- ja kivitamaanit. Sen turkki on ruskeanharmaata, mutta selän hajurauhasen ympärillä se on keltaista ja mustaa. Sen häntä on mitättömän lyhyt. Vanhojen yksilöiden kulmahampaat pistävät esiin suusta. Sen pää on pyöreämpi ja nenä tylpempi kuin muilla tamaanilajeilla.
Kalliotamaani käyttää ravintonaan heiniä, ruohoa ja jäkäliä. Se on liikkeellä päivisin.
Kalliotamaanin suvun "Procavia" systematiikka on ollut kiistanalainen. Se on aiemmin jaettu 4–5 erilliseen lajiin, mutta yleisemmin sen nykyään katsotaan käsittävän vain yhden lajin "Procavia capensis", joka koostuu lukuisista alalajeista. Kokonaislevinneisyysalue kattaa Saharan eteläpuolisen ja koillisen Afrikan ja osan Lähi-itää (Libanon, Israel, Arabian niemimaa). Eristyneitä populaatioita on Libyan ja Algerian vuorilla. Nimialalaji kapintamaani "Procavia capensis capensis" elää eteläisimmässä Afrikassa.
Naaran kantoaika on noin 7,5 kuukautta, jonka jälkeen se synnyttää tavallisesti kaksi poikasta. Poikaset kasvavat nopeasti ja painavat puolivuotiaina jo 1,5 kg. Naaras kanta jälkikasvuaan varsin pitkään selässään.
Pendeli
Pendeli on suomen kielen sana, joka tarkoittaa heiluria. Pendeli-sanaa voidaan käyttää yhdyssanan määriteosana, jolloin voidaan kuvata jonkin asian edestakaisuutta ja toistuvuutta. Esimerkiksi ilmausta pendelivaunu voidaan käyttää raitiovaunusta, joka ajaa edestakaisin samaa linjaa kääntymättä.
Titao
Titao on kaupunki Loroumin provinssissa Burkina Fasossa. Se on Loroumin pääkaupunki.
Vuonna 2006 kaupungissa oli runsaat 19 000 asukasta.
Tiiliruukinlahti
Tiiliruukinlahti on vesialue Helsingissä. Se on Itämeren lahti, jota ympäroivät Tammisalo, Laajasalo ja Herttoniemi. Lahden rannalla, etenkin Herttoniemen ja Laajasalon puolella, on ulkoilureittejä. Tiiliruukinlahden rannalla on mattojenpesulaituri.
Tiiliruukinlahdelta pohjoiseen haarautuu kapea Porolahti, joka erottaa Tammisalon Herttoniemestä. Laajasalon kanava yhdistää Tiiliruukinlahden Reposalmeen.
Steve Ditko
Steve Ditko (2. marraskuuta 1927 Johnstown, Pennsylvania – 29. kesäkuuta 2018 New York, New York) oli tunnettu sarjakuvapiirtäjä ja kirjoittaja, joka parhaiten tunnetaan Hämähäkkimiehen toisena luojana Stan Leen ohella. Hän opiskeli Cartoonists and Illustrators Schoolissa New Yorkissa opettajananaan Jerry Robinson ja aloitti sarjakuvien piirtämisen vuonna 1953. Alun alkaen hän työskenteli Charton Comicsille tehden tieteiskirjallisuus-, kauhu- ja mysteeritarinoita. Myöhemmin 1950-luvulla hän alkoi työskennellä Atlas Comicsille, Marvel Comicsin edeltäjälle.
Ditko loi Hämähäkkimiehen käsikirjoittaja-toimittaja Stan Leen kanssa "Amazing Fantasyn" numerossa 15 vuoden 1962 elokuussa. Hän jatkoi Hämähäkkimiehen piirtämistä tämän ensimmäisen oman sarjakuvalehden "The Amazing Spidermanin" numeroissa 1–38 sekä Hämähäkkimiehen vuosijulkaisujen "The Spiderman Annualin" (jotka olivat tavallisia lehtiä paksumpia) numeroissa 1–2. Noin vuoden päästä Hämähäkkimiehen luomisesta Ditko ja Lee loivat Tohtori Oudon "Strange Talesin" numerossa 110 vuoden 1963 heinäkuussa. Ditko piirsi myös useita Hulk-tarinoita, kuten Hulkin ensimmäisen lehden viimeisen numeron 6 vuoden 1963 maaliskuussa, ja jatkoi Hulk-tarinoiden piirtämistä "Tales To Astonish" -lehden numeroissa 60–67. Leen ja Ditkon välille syntyneen riidan seurauksena Ditko erosi Marvelilta "The Amazing Spidermanin" numeron 38 jälkeen.
Marvelin jälkeen Ditko jatkoi työtään Charltonilla sellaisten hahmojen kuten Kapteeni Atomin, Blue Beetlen ja oman Killjoynsä kanssa.
DC Comicsilla hän aloitti työnsä heinäkuussa 1968 ja lopetti huhtikuussa 1969, mutta hän ehti keksiä Creeperin ja muita hahmoja tuona lyhyenä aikana.
Ditko palasi DC:lle 1970-luvun puolivälissä keksien Shaden, Muuttuvan Miehen, jonka ura ei kestänyt kauan.
Vuonna 1979 Ditko viimein palasi Marvelille ja jatkoi Machine Mania. Jack Kibyn jälkeen Ditko loi Speedballin ja piirsi mm. Captain Universea ja Speedballin omaa sarjaa sekä muita Marvelin hahmoja, kuten yhden numeron Hulkia ja Daredeviliä.
Myöhemmin hän jatkoi piirtämistä ja kirjoittamista pienempien julkaisijoiden leivissä. Hän voitti Jack Kirby Hall Of Fame -palkinnon vuonna 1989.
Steve Ditko löydettiin kuolleena kotoaan 29. kesäkuuta 2018. Hänen uskotaan kuolleen jo pari päivää aikaisemmin. Hän oli kuollessaan 90-vuotias ja sairasti sydän- ja verisuonitautia.
Get What You Deserve
Get What You Deserve on saksalaisen thrash metal -yhtye Sodomin kuudes studioalbumi, joka julkaistiin vuonna 1994. Tällä albumilla oli myös hardcore-vaikutteita.
If
If tarkoittaa seuraavia:
Marooned Live
Marooned Live on saksalaisen thrash metal -yhtye Sodomin toinen live-albumi, joka julkaistiin vuonna 1994.
Kansanterveystiede
Kansanterveystiede tutkii ihmisten ja ihmisryhmien terveyttä ja sairautta yhteiskunnallisesta ja kulttuurisesta näkökulmasta. Kansanterveystieteen kiinnostuksen kohteena on koko väestö, ei siis yksilö kuten lääketieteessä.
Kansanterveystiede on saanut alkunsa 1800-luvulta. Sen merkittävimpiin saavutuksiin kuuluu tupakoinnin terveyshaittojen havaitseminen.
Kansanterveystiede tutkii muun muassa sairauteen vaikuttavia tekijöitä, sairauden merkitystä ihmisten elämälle, terveydehuollon järjestelmiä keinoja terveyden edistämiseksi sekä keinoja sairauden ehkäisemiseksi.
Kansanterveystiedettä voi opiskella yliopistossa. Kansanterveystieteestä valmistuu terveystieteen kandidaatteja ja terveystieteen maistereita. Opiskeluaika on kandidaateille kolme vuotta ja maisterit opiskelevat lisäksi vielä kaksi vuotta kandidaatin tutkinnon suoritettuaan. Kandidaatin tutkinton on 180 ja maisterin 300 opintoviikon laajuinen.
Masquerade in Blood
Masquerade in Blood on saksalaisen thrash metal -yhtye Sodomin seitsemäs studioalbumi, joka julkaistiin vuonna 1995. Monet eivät pitäneet tämän levyn 'rymisevästä' bassosta, mutta Angelripperin mielestä oli hienoa tehdä albumi erilaisella soundilla.
Finding Neverland – tarinan lähteillä
Finding Neverland – tarinan lähteillä ("Finding Neverland") on vuonna 2004 ensi-iltansa saanut Marc Forsterin ohjaajama draamaelokuva. Sen pääosissa ovat Johnny Depp ja Kate Winslet.
"Finding Neverland" on löyhästi tositapahtumiin perustuva kertomus "Peter Panin" kirjoittajasta J. M. Barriesta. Elokuvassa Barrie sai idean tunnettuun lastenkirjaansa ystävystyttyään leskiäiti Sylvia Llewellyn Daviesiin ja tämän nuorten poikien kanssa.
Elokuva sai parhaan musiikin Oscar-palkinnon ja oli ehdolla myös parhaaksi elokuvaksi sekä käsikirjoituksesta, miespääosasta (Depp), lavastuksesta, puvustuksesta ja leikkauksesta. Elokuva sai myös kymmenen Bafta-palkintoehdokkuutta, viisi Golden Globe -ehdokkuutta ja kolme SAG-palkintoehdokkuutta.
Elokuva keskittyy kuvaamaan skotlantilaista kirjailija J. M. Barrieta (Johnny Depp), hänen platonista suhdettaan Sylvia Llewelyn Daviesiin (Kate Winslet) sekä hänen läheistä ystävyyttään Sylvian poikien kanssa, jotka inspiroivat hänet kirjoittamaan klassisen näytelmänsä Peter Panista.
Barrie, jonka edellinen näytelmä "Little Mary" sai murska-arvostelut, tapaa leskeksi jääneen Sylvian ja tämän neljä nuorta poikaa Kensington Gardensissa. Heidän välilleen syntyy vahva ystävyys. Barrie osoittautuu loistavaksi leikkitoveriksi sekä isäkorvikkeeksi neljälle pojalle. Poikien mielikuvitukselliset temput puolestaan antavat Barrielle ideoita, jotka hän liittää uuteen näytelmäänsä pojista, jotka eivät tahdo kasvaa aikuiseksi. Hän nimeää näytelmänsä päähenkilön levottoman Peter Llewelyn Daviesin (Freddie Highmore) mukaan. Barrien vaimo Mary (Radha Mitchell) ottaa ennen pitkää avioeron miehestään. Sylvian äiti Emma du Maurier (Julie Christie) puolestaan ei katso hyvällä sitä, miten paljon Barrie viettää aikaa Llewelyn Daviesin perheen kanssa. Emma tahtoo hallita tytärtään ja tyttärenpoikiaan, varsinkin kun Sylvia alkaa heiketä tuntemattoman sairauden vuoksi.
Tuottaja Charles Frohman (Dustin Hoffman) suostuu vastahakoisesti tuottamaan "Peter Panin", vaikka hän ei usko näytelmän miellyttävän yläluokkaista teatteriyleisöä. Barrie saa idean tuoda näytelmän ensi-iltaan läheisen orpokodin lapsia, ja aikuiset reagoivat lasten vilpittömään iloon alkamalla arvostaa näytelmää myös itse. Näytelmästä tuleekin lopulta valtava menestys.
Koska Sylvia on liian sairas osallistuakseen ensi-iltaan, Barrie tuo näytelmän Sylvian luokse kotiin. Pian sen jälkeen Sylvia menehtyy, ja Barrie saa tietää, että Sylvia on toivonut hänen ja Emman huolehtivan pojista yhdessä. Sekä Barrie että Emma suostuvat siihen kumpikin.
Ladbrokes
Ladbrokes () on Isosta-Britanniasta kotoisin oleva, kansainvälinen vedonlyöntitoimisto, joka on perustettu vuonna 1886 ja on näin ollen maailman vanhin vedonlyöntiä harjoittava yritys. Yrityksen päämaja on Suur-Lontoon alueella, Rayners Lanessa.
Yrityksen liikevaihto on noin 15 miljardia euroa. Ladbrokesilla työskentelee lähes 13 000 työntekijää yli 2 500 toimipisteessä. Ladbrokes tarjoaa urheilun lisäksi vedonlyöntimahdollisuuksia lähes mistä tahansa aiheesta: asiakas voi veikata esimerkiksi Oscar-palkintojen voittajia. Erityisesti Ladbrokes on erikoistunut internetissä tapahtuvaan vedonlyöntiin. Ladbrokes välittääkin vuosittain yli 323 miljoonaa vetoa.
Ladbrokesin nimi juontuu englantilaisen Ladbroken kylän nimestä.
Ladbrokesin suomalaisasiakkaiden pelitilit suljettiin 1.1.2015. Rahojen kotiutukset piti suorittaa 12. tammikuuta mennessä. Samalla Ladbrokes ilmoitti lopettaneensa pelitoiminnot myös Venäjällä, Portugalissa ja Romaniassa asuvien asiakkaiden kohdalla.
Fysioterapeutti
Fysioterapeutti on liikkumis- ja toimintakyvyn sekä kuntoutuksen asiantuntija.
Fysioterapeutti on terveydenhuollon laillistama ammattihenkilö. Fysioterapeutin tutkinto suoritetaan ammattikorkeakoulussa. Tutkinto on 3,5-vuotinen (210 op). Fysioterapeutin ammattinimikettä saa käyttää ja ammattia harjoittaa vain tutkinnon suorittanut fysioterapeutti, jonka pätevyyden voi tarkastaa Terhikki-palvelusta. Toimintaa valvoo lääninhallitus ja Terveydenhuollon oikeusturvakeskus.
Fysioterapeutti voi työskennellä esimerkiksi sairaalassa, yksityisissä yrityksissä, ammattiurheilijoiden tai taiteen ammattilaisten kanssa, kouluissa tai palvelutaloissa. Sairaalassa fysioterapeutti voi työskennellä esimerkiksi leikkaukseen valmistautuvien tai leikkauksesta toipuvien kuntouttamiseen. Yksityisissä yrityksissä työkenttä voi olla hyvin moninainen ja kattaa asiakkaita monista eri ryhmistä. Ryhmänohjaukset voivat myös olla osa yksityisen yrityksen toimintakonseptia. Ammattiurheilijoiden ja taiteen ammattilaisten, kuten tanssijoiden tai muusikoiden, parissa työskentely usein painottuu suoritusten maksimaaliseen parantamiseen ja urheiluvammojen ehkäisyyn sekä hoitoon.
Naprapaatti
Naprapaatti on käsin toteutettavan lääketieteen asiantuntija, joka on erikoistunut tuki- ja liikuntaelimistön toimintahäiriöiden tutkimiseen, hoitoon ja ennaltaehkäisyyn.
Naprapaatiksi opiskellaan ammattikorkeakoulussa. Tutkinnon suorittaminen kestää 4 vuotta ja on laajuudeltaan 240 opintopisteen mittainen.
Osteopaatti
Osteopaatti on tuki- ja liikuntaelimistön tutkimisen ja käsin suoritetun hoidon asiantuntija. Osteopaatti on Valviran (Sosiaali- ja terveysalan lupa- ja valvontaviraston) hyväksymä nimikesuojattu ammattilainen.
Osteopaatiksi voi Suomessa opiskella ammattikorkeakoulussa tai yksityisessä oppilaitoksessa. Korkeakoulutasoisen tutkinnon suorittaminen kestää 4 vuotta ja on laajuudeltaan 240 opintopistettä. Korkeakoulutasoista koulutusta järjestetään Helsingissä Metropolia Ammattikorkeakoulussa jossa saatu koulutus johtaa suoraan nimikesuojatun ammattinimikkeen osteopaatti (AMK) saamiseen. Koulutusta saa myös yksityisissä Seinäjoen Selkäkeskuksessa yhteistyössä Seinäjoen ammattikorkeakoulun kanssa, Luontaislääketieteen instituutti Kaironissa ja Osteopatiakoulu Atlaksessa. Niissä niin sanotun sääntelemättömän osteopaatin koulutuksen suorittaneet hakevat Valviralta oikeutta käyttää osteopaatin nimikesuojatun ammattihenkilön nimikettä.
Star Wars: Demolition
Star Wars: Demolition on Tähtien sodan maailmaan sijoittuva peli. Se julkaistiin PlayStationille 12. marraskuuta 2000 ja Sega Dreamcastille 19. marraskuuta 2000.
Seuraavat hahmot ja alukset ovat käytettävissä pelissä.
Toimintaterapeutti
Toimintaterapeutti toteuttaa kuntoutusta, joka tunnetaan nimellä toimintaterapia. Toimintaterapian avulla yksilöä tuetaan ylläpitämään ja parantamaan toimintakykyään. Toimintaterapeutti näkee ihmisen kokonaisuutena, johon kuuluu fyysinen, psyykkinen, kognitiivinen ja sosiaalinen puoli. Ihmisen toimintakyky koostuu näistä osa-alueista, ja kuntoutuksessa otetaan kaikki huomioon asiakkaan tarpeiden mukaan (eli miksi on tullut toimintaterapiaan). Toimintaterapeutti käyttää työvälineenä nimensä mukaisesti toimintaa. Tämä voi olla lähes mitä tahansa, kunhan se auttaa kohti yhdessä asiakkaan kanssa laadittua tavoitetta. Terapeuttinen toiminta on aina tavoitteellista. Tavoite määräytyy asiakkaan tarpeiden ja kiinnostusten mukaan. Yleisesti käytettyjä toimintoja ovat leikki, erilaiset luovat toiminnot, keittiötoiminnot, erilaiset työtoiminnot, jokapäiväisten taitojen harjoittelu (ADL-toiminnot), puutyöt yms.
Asiakaskunta voi olla minkä ikäistä tahansa, lapsia, nuoria, työikäisiä ja vanhuksia. Työnkuva vaihtelee paljon työpaikan mukaan. Toimintaterapeutin asiakkaina voivat olla esimerkiksi vammautuneet, kehitysvammaiset, neurologia, mielenterveysongelmaiset, oppimisvaikeuksista kärsivät, liikuntaelinsairauksista kärsivät henkilöt jne. Toimintaterapeutti on myös apuvälineasiantuntija; valmistaa henkilökohtaisia ortooseja, tekee kodinmuutostyötarpeen arviointeja, ohjaa apuvälineiden käyttöä ja valitsee niitä asiakkaalle (etenkin pienapuvälineet).
Toimintaterapeutti voi työskennellä esimerkiksi :
Monesti toimintaterapeutti on osa moniammatillista työryhmää, johon voi kuulua esimerkiksi fysio- ja puheterapeutti, lääkäri, psykologi. Toimintaterapeutti voi myös työskennellä itsenäisenä ammatinharjoittajana.
Toimintaterapeutiksi opiskellaan ammattikorkeakoulussa. Tutkinnon suorittaminen kestää noin 3,5 vuotta, ja tutkinto on laajuudeltaan 210 opintopistettä.
Fradique de Menezes
Fradique de Menezes (s. 21. maaliskuuta 1942) oli São Tomé ja Príncipen presidentti vuosina 2003–2011.
De Menezes syntyi São Tomén saarella ja opiskeli Brysselissä. Vuosina 1986–1987 hän toimi maansa ulkoministerinä.
Vuonna 2001 edellinen presidentti Miguel Trovoada ei voinut asettua ehdokkaaksi kolmannelle kaudelle, joten Fradique de Menezes voitti presidentinvaalit Acção Democrática Independente (ADI)-puolueen ehdokkaana. Hän sai 55,2 % äänistä. Vuonna 2003 maassa tapahtui Fernando Pereiran johtama sotilasvallankaappaus, mutta de Menezes pääsi takaisin virkaansa 23. heinäkuuta 2003. Vuonna 2006 hänet valittiin toiselle kaudelle.
Diff
UNIXin diff-käsky vertailee kahta tiedostoa ja antaa tulokseksi muutostiedoston. Vertailu kahden version välillä tehdään riveittäin. Oletuksena diff huomioi kaikki muutokset tiedostoon, mukaan lukien muutokset tyhjeessä, mutta tarvittaessa diff käskyn voi komentaa olemaan huomioimatta muutoksia tyhjemerkkien määrässä.
patch-käsky on diff-käskyyn liittyvä työkalu, joka tuottaa tiedostosta uuden version, kun lähtötietoina on muutostiedosto ja alkuperäinen versio. "patch" osaa tehdä muutostiedoston kuvaaman muutoksen myös käänteisesti; uusi versio ja muutostiedosto alkuperäisestä uudempaan versioon tuottavat alkuperäisen version.
Diffin tuottamaa tiedostomuotoa käytetään lähes jokaisessa versionhallintajärjestelmässä joka on suunnattu ohjelmointiin UNIX-ympäristössä.
Kahden tiedoston vertailu diff käskyllä voisi antaa tällaisen tulostuksen:
Tulostuksesta nähdään, että muutos tiedostojen välillä on kirjoitusvirheen korjaus.
Tässä käytettiin "-u"-vipua, joka luo unified diff -tulosteen. Tämä muoto on laajempi ja sisältää muutaman rivin ennen ja jälkeen muutetun rivin.
Jos käyttäjällä on vanha versio tiedostosta hallussaan ja hän saa muutostiedoston kohti uudempaa, voi hän käyttää "patch"-käskyä tuottamaan uudemman version:
Minkä jälkeen tiedosto1 on sama kuin tiedosto2 (edellisen esimerkin mukaan).
Kuivaketveleen linnavuori
Kuivaketveleen linnavuori on Etelä-Karjalassa Taipalsaaren Kuivaketveleen saarella sijaitseva linnavuori.
Kuivaketveleen linnavuori sijaitsee Taipalsaaren kirkosta 6,5 kilometriä eteläkaakkoon ja se on Etelä-Karjalan näyttävin muinaislinna. Muodoltaan pitkänomaisen saaren keksivaiheilla sijaitsee koillisrannalla korkea mäki, jota kiertää länsipuolella jyrkänne. Mäki kohoaa noin 40 metriä Saimaan yläpuolelle ja mäen kaakkoisrinteellä kulkee kivistä koottu valli kallioisen mäen poikki. Noin 30–40 metriä pitkä kivivalli ja jyrkänteet sulkevat sisäänsä hehtaarin kokoisen alueen. Kivivalli on pahasti hajonnut eikä yllä puolta metriä korkeammaksi. Kivivallin pää jatkuu jyrkänteelle asti maavallina. Mäeltä aukeaa laaja näkymä saristoiselle Saimaalle.
Kohteessa on suoritettu kaivauksia vain vuonna 2002, kun Timo Jussila teki paikalla koekaivauksen. Vuonna 1975 Timo Miettinen tutki paikan pintapuolisesti.
Linnavuorella on tehty arkeologinen tutkimus, jonka perusteella sen voi ajoittaa karkeasti viikinkiajalle. Rautakautisesta asutuksesta Taipalsaarella kertovat viikinkiaikaiset Vammonniemen ja Mammonniemen kalmistot, joissa vainajan tuhka ja hauta-antimet on kätketty kallion koloihin tai kiviröykkiöön.
Linnavuorella on suoritettu harvennus- ja siistimishakkuut kahdesti. Valleilta on poistettu puut ja tiheää meträä on harvennettu selvästi. Jatkossa vesakkoa ja heinää poistetaan tarpeellisen tiheästi.
Linnalle pääsee kantatietä 408, josta kääntyy oikealle Linnavuorentie. Linnavuoren parkkipaikalle saavutaan 400 metrin päästä. Mäelle nousee polku, johon on rakennettu puiset portaat. Paikalla on informaatiotaulu.
Muutostiedosto
Muutostiedosto kuvaa muutosta kahden eri tiedostoversion välillä. Muutostiedostoa voidaan käyttää tiivistämään muutos kahden eri version välillä, jolloin voidaan välttyä kopioimasta uudempaa tiedostoversiota kokonaisena, ja toisaalta voidaan nähdä tehdyt muutokset helposti. Muutostiedoston asentamista kutsutaan ohjelmistopäivitykseksi.
Muutostiedostoformaatteja on monia. Yleensä sovelluksissa pyritään käyttämään muutostiedostoa joka kuvaisi muutoksen mahdollisimman selkeästi ihmiselle, mutta joissain tapauksissa muutostiedoston on tarkoitus olla mahdollisimman pieni tilansäästämiseksi.
Erittäin monet ohjelmistovalmistajat lähettävät tai antavat ladattavaksi ohjelmistopäivityksiä. Käyttäjä voi ladata muutostiedoston valmistajan sivuilta tai valmistaja voi myös tarjota automaattista päivitystä, jolloin muutostiedosto voi asentua ilman että käyttäjän tarvitsee siihen reagoida.
Muutostiedostot ovat yleisesti käytetty apuväline ohjelmoinnissa. Muutostiedoston avulla ohjelmoija voi selvittää mitkä koodirivit ovat muuttuneet kahden eri version välillä. Lähes kaikki ohjelmointiin tarkoitetut versionhallintajärjestelmät osaavat tuottaa muutostiedostoja. Esimerkiksi UNIX-maailmassa yleisesti käytetty formaatti muutostiedostoille on diff -käskyn tuottama formaatti.
Medazzaland
Medazzaland on Duran Duranin vuonna 1997 julkaistu studioalbumi. Se nousi Billboardin listalla Yhdysvalloissa sijalle 58. Levyä ei koskaan julkaistu Euroopassa.
Albumi oli seuraaja huonon vastaanoton saaneelle cover-kappaleita sisältäneelle albumille "Thank You". Basisti John Taylor jätti yhtyeen tammikuussa 1997 ennen äänitysten valmistumista. Trioksi kutistunut Duran Duran (Nick Rhodes, Simon Le Bon ja Warren Cuccurullo) kirjoitti ja äänitti useita uusia kappaleita levylle ja äänitti uudelleen joitakin, joilla Taylor soitti. John Taylorin soittoa jäi neljälle albumin kappaleista.
Medazzalandin heikko menestys johti Duran Duranin sopimuksen päättymiseen EMI:n kanssa lähes kahden vuosikymmenen jälkeen. "Läksiäislahjaksi" EMI antoi yhtyeelle tekijänoikeudet ja master-nauhat albumiin. Huhuttiin yhtyeen julkaisevan Medazzalandin itsenäisesti Britanniassa, mutta sen sijaan he sopivat levytyssopimuksen Hollywood Recordsin kanssa ja julkaisivat "Pop Trash" -albumin.
Albumilta julkaistiin kaksi singleä: "Out of My Mind" maaliskuussa 1997 ja "Electric Barbarella" 16. syyskuuta 1997.
"Out of My Mind" nousi brittilistalla sijalle 21 toukokuussa ja se julkaistiin myös Val Kilmerin tähdittämän "Pyhimys"-elokuvan soundtrackilla. Singlen julkaisi kansainvälisesti Virgin Records: kyseessä oli ensimmäinen Duran Duranin single tai albumi, jota ei julkaissut EMI/Parlophone (tai Capitol/EMI Pohjois-Amerikassa).
"Electric Barbarella" (kunnianosoitus elokuvalle "Barbarella") nousi Billboardin Hot 100 -listalla sijalle 52 1. marraskuuta. Se oli eräs ensimmäisistä digitaalisesti ladattavissa olleista myyntikappaleista ja siitä tehtiin lukuisia remiksauksia. Dom T mix oli ladattavissa ainoastaan internetistä Yhdysvalloissa 99 sentin hintaan. Tämä pelotti monia yhdysvaltalaisia jälleenmyyjiä ja he joko kieltäytyivät ottamasta albumia myyntiin tai tekivät hyvin vähän sen myynnin edistämiseksi.
Albumi julkaistiin 14. lokakuuta 1997 Yhdysvalloissa ja Japanissa. Huonojen myyntilukujen vuoksi sen julkaisemista Britanniassa lykättiin ja lopulta tähän päivään mennessä (2006) albumia ei edelleenkään ole julkaistu muualla maailmassa.
"Medazzaland"-laulu on Duran Duranin ensimmäinen, jossa lauluosuuksista vastaa Simon Le Bonin asemasta Nick Rhodes. Laulun "Michael, You've Got A Lot To Answer For" Michael viittaa Le Bonin hyvään ystävään INXS-yhtyeen laulaja Michael Hutchenceen. Hutchence kuoli vain kuukausi albumin julkaisun jälkeen.Vain Japanin versiossa:
Ylikriittisellä vedellä jäähdytetty reaktori
Ylikriittisessä paineessa toimiva kevytvesireaktori (SCWR, ) on eräs neljännen sukupolven ydinreaktorikonsepteista. Se on kevytvesireaktori, joka poikkeaa kuitenkin nykyisistä painevesireaktoreista ja kiehutusvesireaktoreista siinä, että reaktoriastiassa paine on veden kriittistä painetta suurempi, jolloin kiehumista ei tapahdu. Tämän ansiosta jäähdytevesi voidaan lämmittää huomattavasti korkeampaan lämpötilaan kuin nykyisissä ydinreaktoreissa, joka puolestaan nostaa reaktorin hyötysuhdetta merkittävästi: SCWR:n arvioidaan saavuttavan n. 44 %:n hyötysuhteen, kun tavanomaisten ydinreaktorien hyötysuhde on n. 33 %.
Reaktoriastian läpi virtaava vesi pidetään ylikriittisessä paineessa (n. 25 MPa, veden kriittinen paine on n. 22,064 MPa), jolloin sitä voidaan lämmittää huomattavasti ilman, että polttoainesauvoille vahingollista kiehumiskriisiä tapahtuu. Lämpötilaero reaktoriastian sisään ja siitä ulosvirtaavan veden välillä on n. 200 °C:n luokkaa. Ylikriittisestä paineesta huolimatta reaktorista ulostuleva kuuma vesi on kaasumaista, jolloin se voidaan viedä suoraan turbiinilaitokselle, joka toimii aivan samoin kuin tavanomaisissa kiehutusvesireaktoreissakin: turbiineja pyörittävän höyryn lämpötila laskee ja sen paine putoaa ilmakehän suuruusluokkaan. Tämän jälkeen höyry tiivistyy lauhduttimessa ja erittäin voimakas pääkiertopumppu ajaa sen ylikriittisellä paineella reaktoriastian sisääntuloon.
SS Mont Blanc
SS "Mont Blanc" oli ranskalainen Compagne Générale Transatlantique -yhtiön omistama vuonna 1899 rakennettu höyrylaiva. Räjähdysainelastissa ollut "Mont Blanc" tuhoutui räjähdyksessä Halifaxin satamassa 6. joulukuuta 1917 törmättyään yhteen norjalaisen rahtialuksen SS Imon kanssa.
Kello 7.30 onnettomuusaamuna "Mont Blanc" lähti Halifaxin satamasta liittyäkseen Eurooppaan matkalla olleeseen saattueeseen. Aluksen lastina oli 4.5 tonnia bentseeniä, 300 raskasta ammusta, 55,77 tonnia nitroselluloosaa, 2 090 tonnia TNP:tä sekä 2 114,554 tonnia TNT:tä. Alusta ei ollut varustettu räjähdysainelastista kertovalla merkinantolipulla.
Matkalla ulos satamasta se kohtasi satamaan saapuvan SS "Imon", ja viestitti sille käyttävänsä oikeanpuoleista väylää, jota myös "Imo" käytti. "Imolta" vastattiin että alus kulkisi samaa väylää. Tämän jälkeen "Mont Blanc" ilmoitti "Imolle" kääntyvänsä tyyrpuuriin sivuuttaakseen norjalaisaluksen jättämällä sen paapuurin puolelle ja odotti tämän sen vuoksi kääntyvän kohti Halifaxia. "Imo" ei kuitenkaan muuttanut kurssiaan, joten "Mont Blancin" päällikkö määräsi ruorin tyyrpuuriin päästäkseen "Imon" ohitse jättäen sen tyyrpuurin puolelle.
Kun yhteentörmäyksen vaara oli ilmeinen, molemmat alukset käskivät koneensa täysillä taakse, ja sen seurauksena "Imo" kääntyi oikealle, iskeytyen "Mont Blancin" kylkeen. Törmäys ei ollut kova, mutta aiheutti tulipalon "Mont Blancilla"; ainakin yksi bentseenitynnyri särkyi ja todennäköisesti samalla katkennut sähköjohto aiheutti kipinöintiä joka sytytti aineen. Paloa ei saatu sammumaan vaan se levisi ja pakokauhun vallassa useat merimiehistä hyppäsivät "Mont Blancin" kannelta satama-altaaseen ja uivat henkensä edestä.
Onnettomuus oli herättänyt ihmetystä kaupungilla, ja useita satoja ihmisiä oli kerääntynyt seuraamaan tapahtumia satamaan. "Mont Blancin" ranskalaiset merimiehet yrittivät varoittaa heitä uhkaavasta vaarasta, mutta kukaan ei ymmärtänyt tilanteen todellista uhkaa. "Mont Blancin" koko miehistö jätti palavan laivan ja pakeni henkensä edestä.
Noin kello 9.05 laivan ammuslasti räjähti. Räjähdyksen voimasta alus tuhoutui täydellisesti, ja paikalta kohosi tulipatsas, joka kohosi satojen metrien korkeuteen. Räjähdyksen aiheuttaman paineaallon voimasta satama-altaan pohja paljastui hetkeksi, ja tätä seurasi suuri hyökyaalto.
Paineaallon aiheuttama tuho oli valtava, ja yli puolet kaupungista luhistui hetkessä maan tasalle. Ikkunoita rikkoutui jopa 80 kilometrin päässä räjähdyspaikalta. Räjähdys kuultiin jopa 330 kilometrin päässä Cape Bretonissa.
Kevytvesireaktori
Kevytvesireaktori (LWR, "light water reactor") on ydinreaktori, jossa sekä hidastin- että jäähdytinaineena toimii tavallinen vesi HO, josta on poistettu epäpuhtaudet ja suoloja. Kaikilla Suomen ydinvoimalaitoksilla käytössä on kevytvesireaktorit. Kevytvesireaktori kuuluu ns. termiseen reaktoriluokkaan, eli fissio tapahtuu esihidastetuilla, eli termisillä neutroneilla. Toinen reaktoriluokka on nopeat reaktorit, niissä neutroneita ei hidasteta tai hidastetaan vain vähän.
Tavanomaisen 3–5 % rikastusasteisen ydinpolttoaineen sisältämän U:n fissiotodennäköisyys kasvaa kun neutronien liike-energia on sopivan alhainen ts. "hidastettu" (n. 0,025 eV), fission todennäköisyys myös laskee, jos neutronit ovat "liian hitaita" eli niiden liike-energia ei riitä fissiilin aineen hajottamiseen. Lämpötilan noustessa kevytvesireaktorissa veden tiheys pienenee, mikä vähentää sen kykyä hidastaa neutroneita ja edelleen fissioreaktioiden määrää. Kuitenkin veden pitäminen nestemäisenä vaatii suuren paineen, jos paine jostakin syystä häviää, voi vesi nopeasti höyrystyä, ja seuraksena voi olla ns. vesihöyrypaineräjähdys, riski ja mahdolliset vahingot ovat sitä suuremmat, mitä suuremmassa paineessa vettä pidetään. Tavallisen veden sijasta voidaan käyttää myös ns. "raskasta vettä" (DO Dideuteriumoksidi), joka absorboi neutroneita huomattavasti vähemmän kuin tavallinen eli "kevyt vesi" HO, minkä vuoksi raskasvesireaktoreiden polttoaine voi olla vähemmän rikastettua kuin esim. kevytvesireaktoreissa (ydinreaktori).
Kevytvesireaktorissa käytettävä polttoaine, uraanidioksidi UOon pakattu putkimaiseen Zirkoniumsauvaan. Zirkonium voi tietyissä olosuhteissa reagoida veden kanssa, niin että vedestä vapautuu vetyä. Tällöin on riski, että vety sekoittuu hapen kanssa, ja tapahtuu ns. vetyräjähdys. Eräiden lähteiden mukaan Tsernobylin voimalakatastrofissa räjähdyksen syynä oli vetyräjähdys, joka johti paineen katoamiseen paineastiassa ja sitä seurasi vesipaineräjähdys.
Yleisimmät kevytvesireaktorityypit ovat kiehutusvesireaktori ja painevesireaktori. Lisäksi suunnitteilla on ylikriittisellä vedellä jäähdytettyjä reaktoreita. Kiehutusvesityyppisen reaktorin höyry on radioaktiivista. Painevesireaktorissa sen sijaan toisiopiiri on täysin eristetty radioaktiivisesta ensiöpiiristä.
Pop Trash
Pop Trash on Duran Duranin vuonna 2000 julkaistu albumi. Se oli yhtyeen ensimmäinen albumi, jota ei julkaissut Capitol Records/EMI - levy-yhtiö, jonka kanssa he solmivat levytyssopimuksen vuonna 1981. Yhtye jätti Capitolin vuonna 1998 ja solmi sopimuksen Hollywood Recordsin kanssa.
Albumia markkinoitiin heikosti ja se ei myynyt hyvin. Maaliskuussa 2001 Duran Duran ilmoitti, että he ovat irtisanoneet sopimuksen Hollywood Recordsin kanssa. Yhtye oli ilman levytyssopimusta muutaman vuoden.
Albumin single "Someone Else Not Me" oli Iso-Britannian single-listalla parhaimmillaan vain sijalla 53. Latviassa se oli Top10-single.Ylimääräisiä kappaleita kansainvälisissä painoksissa:
Antti Mykkänen
Antti Juhani Mykkänen (s. 31. maaliskuuta 1956 Pielavesi) on Kunnallisalan kehittämissäätiön asiamies. Ennen tehtävään siirtymistään hän on toiminut muun muassa määräaikaisena Hannes Mannisen poliittisena valtiosihteerinä sisäasiainministeriössä sekä Pohjois-Savon maakuntajohtajana. Mykkänen on ollut Suomen Keskustan ehdokkaana Euroopan parlamentin vaaleissa 2004. Silloin hän sai 24 475 ääntä tullen 23:ksi.
Toinen määräaikainen poliittinen valtiosihteeri sisäasiainministeriössä on Kari Rajamäen Kari Salmi.
Tunturi Tiger
Tunturi Tiger on vuosina 1984–1996 Tunturin valmistamia mopomallisarja. Tigereita valmistettiin kolmea mallia, jotka olivat Tiger S (1986–1987), Tiger Aqua (1987–1990, 1990–1996) ja Tiger Air (1990–1996). Omana aikanaan varsinkin Tiger Aqua oli edistyksellinen mopomalli vesijäähdytyksen ansiosta ja Tunturi Tiger S oli Suomen ensimmäinen levyjarrullinen mopo. Tunturi lopetti kaikkien mopojen valmistuksen vuonna 1997, joten viimeiseksi vuosimalliksi jäi -97.
Mitat
Tunturi Tiger Aqua on vuosina 1987–1990 ja 1990–1996 valmistettu malli. Aqua oli uranuurtaja, siinä oli muun muassa ensimmäisenä mopossa nestejäähdytteinen moottori. Ensimmäiset Aquat oli varustettu mustilla lokasuojilla (kuin Tiger S) ja valkoisella maskilla, valkoiset lokasuojat tulivat vuoden 1990 paikkeilla, kuitenkin ennen suurempaa uudistusta.
Mitat
Mitat
Tunturi Tiger Air on 1990-1996 vuosina valmistettu malli. Air oli melkein sama malli kuin Aqua, mutta siitä puuttui levyjarru edestä ja Air oli nimensä mukaisesti ilmäjäähdytetty. Airin hinta oli myös halvempi kuin Aquan. Eräänä yksityiskohtana oli myös tuolloin ainoastaan Aireissa käytetyt mustat lokasuojat, samoja mustia lokasuojia oli aiemmin käytetty Tiger S:ssä ja ensimmäisissä Tiger Aquoissa.
Mitat
Astronaut
Astronaut on Duran Duranin vuonna 2004 julkaistu albumi.
"Astronaut" oli Duranin ensimmäinen alkuperäiskokoonpanollaan julkaisema studioalbumi sitten "Seven and the Ragged Tiger" -levyn vuonna 1983 (viimeisin studiolevytys oli "A View to a Kill" -single vuodelta 1985).
Albumin ensimmäinen single syys-lokakuussa 2004 julkaistu "(Reach Up For The) Sunrise" nousi Ison-Britannian single-listan sijalle kolme. Albumi itse debytoi ykkösenä Internet album -listalla (fyysiset albumit, joita ostettiin internet-kauppiaiden kautta), kolmantena Ison-Britannian albumilistalla ja sijalla 17 Yhdysvalloissa Billboard 200 -albumilistalla.
Astronautin toinen single "What Happens Tomorrow" julkaistiin 31. tammikuuta 2005 ja se nousi sijalle 11 Isossa-Britanniassa. Kappaleesta "Nice" julkaistiin Euroopassa radiopromolevy.
Carlos Paião
Carlos Manuel de Marques Paião (1. marraskuuta 1957 Coimbra – 26. elokuuta 1988 Rio Maior) oli portugalilainen laulaja ja laulunkirjoittaja. Hänen tuotantoonsa kuuluu noin viisisataa kappaletta.
Paião syntyi Coimbrassa ja aloitti harmonikan soiton viisivuotiaana. Hän opiskeli lääketiedettä ja valmistui vuonna 1983. Vuonna 1981 hän edusti Eurovision laulukilpailussa Portugalia kappaleellaan ”Play-back”. Paião kuoli auto-onnettomuudessa vuonna 1988.
Herulit
Herulit () olivat germaaniheimo, joka oli luultavasti alun perin lähtöisin Itämeren rannoilta. Kansainvaellusajalla herulit liikkuivat ympäri Eurooppaa, ja heidän pääjoukkonsa asettui Krimin niemimaalle, jossa he sekoittuivat gootteihin. Herulijoukkoja palveli myös Bysantin armeijassa. Vuonna 267 herulit hyökkäsivät Aigeianmerelle ja tuhosivat useita Kreikan kaupunkeja Yksi heruliryhmä perusti noin vuonna 470 Pannoniaan kuningaskunnan, jonka langobardit kuitenkin kukistivat jo vuonna 510. Tämän jälkeen herulit sulautuivat vähitellen muihin kansoihin.
Ten Black Years
Ten Black Years on saksalaisen thrash metal -yhtye Sodomin ensimmäinen kokoelma-albumi, joka julkaistiin vuonna 1996.
’Til Death Do Us Unite
’Til Death Do Us Unite on saksalaisen thrash metal -yhtye Sodomin kahdeksas studioalbumi, joka julkaistiin vuonna 1997.
Riccione
Riccione on kunta Adrianmeren rannalla, Riminin maakunnassa, Emilia-Romagnan alueella Italiassa. Riccione on suosittu matkailukohde, varsinkin nuorten keskuudessa, ja matkailu onkin sille tärkeä elinkeino. Kunta vetää puoleensa myös pyöräilyn harrastajia.
Code Red
Code Red on saksalaisen thrash metal -yhtye Sodomin yhdeksäs studioalbumi, joka julkaistiin vuonna 1999.
M-16 (albumi)
M-16 on Sodomin kymmenes studioalbumi, joka julkaistiin vuonna 2001. Albumin kappaleiden keskeinen aihe on Vietnamin sota.Digipakin bonuskappaleet
John Bowlby
John Mostyn Bowlby (26. helmikuuta 1907 Lontoo – 2. syyskuuta 1990 Isle of Skye, Skotlanti) oli brittiläinen psykiatri ja kehityspsykologi.
John Bowlby syntyi vuonna 1907 aatelisperheeseen. Hänen isänsä Sir Anthony Alfred oli kirurgi ja kuului kuningasta hoitaneeseen lääkärikuntaan. John Bowlbyn kasvatuksesta vastasivat varhaislapsuudessa pääosin perheen lastenhoitajat. Sittemmin Bowlby kävi koulua sisäoppilaitoksessa erossa vanhemmistaan. Bowlby opiskeli Britannian laivastoakatemiassa (Royal Naval College) Dartmouthissa ja Trinity Collegessa Cambridgessä pääaineenaan luonnontieteet ja psykologia. Lääketieteellisen koulutuksen hän sai Lontoossa (University College London, Medical School).
Bowlby toimi ensin psykoanalyyttisen viitekehyksen mukaisena psykiatrina, mutta kyseenalaisti tämän koulukunnan teoreettisia lähtökohtia ja oli lasten tunne-elämän tutkimusmenetelmien uranuurtajia. Häntä pidetään erityisesti psykologisen kiintymyssuhdeteorian luojana. Bowlby toi esille, miten siteen katkeaminen äitiin vaikuttaa lapsen tunteisiin.
Amerikkalaisia psykologeja korostavassa vertailussa (2002) John Bowlby listattiin 1900-luvun merkittävimpien psykologien joukkoon sijalle 49.
Bowlby puolusti julkisessa puheenvuorossaan kantaa, että "huono" koti saattoi olla lapsen kehitykselle parempi ratkaisu kuin "hyvä" laitoshoito.
Cattolica
Cattolica on Adrianmeren rannalla, Riminin maakunnassa, Emilia-Romagnan alueella Italiassa sijaitseva kunta. Kunta on suosittu matkailukohde, turismin ollessa sille tärkeä elinkeino.
Diamond Station
Diamond Station on Nerdeen toinen albumi (tosin debyyttialbumi julkaistiin vielä nimellä Nerdie, kokoonpano oli tosin melkein sama).
Levyltä julkaistiin singleinä "Broken Glass", "Cold" ja "No Matter". Kahdesta ensimmäisestä tehtiin myös videot. "Cold" oli myös Levottomat-elokuvatrilogian kolmannen osan tunnussävelmä.
Levyn sävellykset ja sanoitukset olivat laulaja Emilyn ja rumpali Annun käsialaa. Emily oli tehnyt biiseistä neljä ("Can´t Really", "Don´t", "Cold" & "Easy It You´re Gone") ja Annu loput kuusi.
"Little Words"-kappale on sama kuin debyyttialbumilla, vain uusi versio kyseisestä kappaleesta.
Naisen tuoksu
Naisen tuoksu ("Scent of a Woman") on vuonna 1992 ensi-iltansa saanut yhdysvaltalainen draamaelokuva, jonka on ohjannut Martin Brest ja käsikirjoittanut Bo Goldman. Se pohjautuu Giovanni Arpino romaaniin "Il Buio E Il Miele" ja Dino Risin italialaiselokuvaan "Naisen tuoksu" ("Profumo di donna", 1974). Elokuvan päärooleissa esiintyvät Al Pacino, Chris O'Donnell, James Rebhorn, Gabrielle Anwar ja Philip Seymour Hoffman.
Naisen tuoksu kertoo yliopistoa varten valmistelevaa kurssia käyvästä opiskelijasta (Chris O'Donnell), joka ottaa työn sokean entisen armeijan upseerin (Al Pacino) avustajana.
Elokuva voitti yhden Oscar-palkinnon ja kolme Golden Globea. Al Pacinolle meni parhaan miespääosan Oscar ja parhaan miespääosan draamaelokuvassa Golden Globe. Lisäksi Naisen tuoksu voitti parhaan draamaelokuvan ja käsikirjoituksen Golden Globen.
Ehdokkaana:
Ehdokkaana:
Ehdokkaana:
Pauline Konga
Pauline Konga (s. 10. huhtikuuta 1970 Baringo, Kenia) on kenialainen kestävyysjuoksija.
Kongan suurin saavutus on Atlantan olympialaisissa 1996 juostu 5 000 metrin juoksun hopeamitali.
Kongan ennätys 3 000 metrin juoksussa on 8.37,76 , 5 000 metrillä 14.47,51 , 10 mailin maantiejuoksussa 52.30 ja puolimaratonilla 1.09.33.
Walls Around
Walls Around on Nerdeen kolmas albumi, jolta on julkaistu singleinä ”Ivy”, ”Not There” (singlellä oli mukana myös kappaleet ”Even” (akustinen) ja ”Burning 4 U” (uusi versio debyyttialbumilla olleesta kappaleesta)) ja ”As You Are”. ”Ivy” - ja ”As You Are” -kappaleista on tehty videot, joista jälkimmäinen oli vauhdittamassa Amnestyn Joku Raja!-kampanjaa.
Tällä levyllä laulaja Emily on kaapannut suurimman sävellys- ja sanoitusvastuun. Rumpali Annun tekemiä kappaleita on tällä levyllä on vain kolme, ”Just A Day”, ”Erase” ja ”As You Are”. Emily on tehnyt kappaleen ”Ivy” yhdessä kitaristi Lauran ja kosketinsoittaja Nupun kanssa, loput kappaleet hän on tehnyt yksin.
William Hoyt
William Welles Hoyt (7. toukokuuta 1875 – 1. joulukuuta 1954) oli yhdysvaltalainen seiväshyppääjä, joka voitti olympiakultaa vuoden 1896 olympialaisten seiväshypyssä tuloksella 3,30 metriä. Hän osallistui olympialaisissa myös 110 metrin aitajuoksuun; hän oli alkueränsä toinen eikä päässyt finaaliin. Seiväshypyn voittotulos 330 oli lajin ensimmäinen olympiaennätys.